3666 Dissiplines bring diepte - Forum 2.0 - jimileroux30
3666 Dissiplines bring diepte
Posted by Jimi le Roux on February 4, 2018 at 2:34pm in Padlangs oordenkings
Alle huwelike kan baat by verryking! Ons relevante en praktiese kursus, HUWELIKSREIS, werk deur die pilare vir 'n gesonde huwelik, die redes waarom ons so verskil en die maniere waarop ons mekaar weer kan vind. Kyk gerus na meer besonderhede: kliek hier.
Die genade van God wat verlossing bring, het immers aan alle mense verskyn. Dit voed ons op om die goddelose leefwyse en wêreldse begeerlikhede te laat vaar en met selfbeheersing, opregtheid en godsvrug in die teenswoordige wêreld te lewe. Tit 2:11-12 NAV
Geestelike dissiplines (gebed, die Woord, gemeenskap, diens, ensovoorts) is ruimtes wat ons in ons lewe maak om God te kan beleef. Dis die maniere waarop ons ons aan God se werk blootstel. Kom ons wees egter eerlik oor die woord "dissiplines": hierdie dinge is dissiplines want dit vra dissipline! Van nature is ons eerder lus om TV te kyk as om te bid, om koerant te lees eerder as die Woord! Om dus ruimte in jou dag te maak om OOK te bid en te lees sal 'n offer vra – daaraan moet jy nie twyfel nie! Die beloning is egter groot, want geestelike dissiplines bring diepte in ons andersins oppervlakkige lewens. Kyk dus weer na jou lewe, jou dag – jou prioriteite. Begin met vyftien minute per dag stiltetyd. Dis werklik moontlik! Verbind jou ook iewers weer aan die kerk. Begin om te dien, te gee! Groei in 'n geestelike lewe in wat by JOU persoonlikheid, omstandighede en seisoen pas.
Here Jesus, ek wil inderdaad in diepte toeneem. Help my om geestelike praktyke te kultiveer wat my unieke reis, my verhouding met U sal baat. Amen.